




OBAVIJEST RODITELJIMA 


PRVI DANI U JASLICAMA/VRTIĆU  I KAKO IH OLAKŠATI 

Polazak u jaslice, odnosno vrtić za svako dijete predstavlja veliku promjenu u životu. Dijete dolazi iz obitelji gdje se osjećalo sigurno, u njemu nepoznatu sredinu, među nepoznate osobe. Te velike promjene kod djeteta izazivaju strah od nepoznatog, a posebno strah od odvajanja od roditelja. Stoga, pomozite vašem djetetu već sada, kako bi mu ti prvi dani u jaslicama/vrtiću protekli što ugodnije i veselije. Cilj pripreme za jaslice/vrtić je djetetu unaprijed stvoriti što jasniju predodžbu o tome što ga očekuje u jaslicama/vrtiću te učiniti jaslice/vrtić privlačnim ciljem kojemu se ono može veseliti. Stoga Vas pozivamo na suradnju, jer od sada brigu o vašem djetetu vodimo i mi, surađujemo i družimo se. 


PRIJE SAMOG POLASKA: 
· prošećite povremeno s djetetom oko vrtića, razgovarajte o polasku u jaslice/vrtić

· razgovarajte što će sve raditi u jaslicama/vrtiću

· razgovarajte s djetetom o tome da su jaslice/vrtić mjesto gdje ima igračaka i djece, gdje se igraju zanimljive igre, gdje ima malih stolova i stolica, gdje će se naučiti puno pjesama, priča, da se u jaslicama/vrtiću dijeli pažnja, prostor, igračke

· pokušajte uskladiti raspored aktivnosti kod kuće s rasporedom aktivnosti u jaslicama/vrtiću. 

PRVI DANI U VRTIĆU/JASLICAMA (PRILAGODBA): 

· prvi ga dan u vrtić dovedite vi – roditelji, a ne baka ili susjeda

· pri dolasku u jaslice/vrtić budite smireni i opušteni, jer dijete može prepoznati vašu strepnju, uznemirenost

· omogućite djetetu kraći boravak u prvim danima (prvih dana par sati) ako postoji mogućnost te postupno produžavajte boravak

· dijete ako želi može ponijeti u jaslice/vrtić omiljenu igračku ili predmet (osjećat će se sigurnije)

· izbjegavajte preduga opraštanja s djetetom – time bespotrebno opterećujete i dijete i sebe
·  dođite po dijete u vrijeme u koje ste mu obećali doći

· važno je ostvariti kontakt s odgojiteljicama

· po povratku iz jaslica/vrtića provedite više vremena s djetetom

· u tijeku prilagodbe važan je redovit polazak jaslica/vrtića jer izostajanjem djeteta (ako nije bolesno) vrijeme prilagodbe se produžava. 

ŠTO JE POTREBNO ZA POLAZAK U JASLICE, VRTIĆ 

· ZA JASLICE:  

- papuče 

- rezervna odjeća 

- navlaka za jastučnicu 

- pidžama
 - igračka ili predmet za koji je dijete vezano, uz koji se uspavljuje ili umiruje 

- bočica i/ili duda ako su mu potrebne 

- pelene 

- krema, vlažne rupčiće... (prema potrebama djeteta i u dogovoru s odgojiteljima)

·  ZA VRTIĆ: 

- papuče 

- rezervna odjeća 

- navlaka za jastučnicu 

- pidžama 

- igračka ili predmet za koji je dijete vezano, uz koji se uspavljuje ili umiruje 

Program započinje 3. rujna 2018. godine. Prvi tjedan održat će se roditeljski sastanak na kojem će roditelji dobiti osnovne i važne informacije o programu, međusobnim obvezama i pravima. Rješenje o upisu djeteta u vrtić dokument je za ostvarivanje programa te nije potrebna dodatna dokumentacija. 
 Djelatnici Dječjeg vrtića Ivana Brlić Mažuranić Slavonski Brod Vašem djetetu i Vama žele sretan polazak u jaslice/vrtić! 
